Raidió Teilifís Éireann

Raidió Teilifís Éireann (RTÉ) (norsk oversettelse: Irlands radio og fjernsyn) er Irlands statlige allmennkringkaster for radio, fjernsyn og nye medier. Dagens selskap ble etablert i 1960, men de første offentlige radiosendingene startet allerede gjennom det irske postvesenet 1. januar 1926. Regulære fjernsynssendinger startet opp 31. desember 1961, og RTÉs nettsted rte.ie ble lansert 26. mai 1996. RTÉ gir også ut et ukentlig livsstilsmagasin kalt RTÉ Guide.
RTÉ finansieres gjennom en årlig kringkastingsavgift og reklameinntekter. Enkelte av selskapets tjenester finansieres av avgiften, mens for eksempel nettstedet finansieres av reklameinntekter. RTÉ er et offentlig organ, og selskapets oppgaver, finansiering og drift er hjemlet i en egen kringkastingslov. Selskapet ledes av et styre som utpekes av Irlands regjering, mens den daglige driften håndteres av et driftsstyre ledet av generaldirektøren. RTÉs sendinger, produksjoner og drift reguleres av Irlands kringkastingsmyndighet, et offentlig organ som fører tilsyn med all offentlig og privat kringkasting på Irland. RTÉs hovedkvarter ligger i Dublin, og i 2016 hadde selskapet 1984 heltids- og deltidsansatte – tilsvarende 1834 årsverk.


== Historie ==

Selv om dagens kringkastingsselskap ble etablert 1. juni 1960, har offentlig kringkasting lang historie på Irland. De første offentlige radiosendingene startet fra Dublin i januar 1926 gjennom kanalen 2RN. Kanalen skiftet senere navn til Radio Éireann (Radio Irland) og ble drevet som en egen avdeling i det irske post- og telegrafdepartementet. Radioens ansatte var ansatte av den irske regjeringen og ble ansett som offentlige tjenestemenn. I 1950 var Radio Éireann en av de 23 europeiske kringkastingsselskapene som grunnla Den europeiske kringkastingsunion (EBU).
Mens Irland var tidlig ute på radiofronten, kom landet relativt sent i gang med tv-sendinger. På tampen av 1950-årene kom de første prøvesendingene med fjernsyn så smått i gang, og først på nyttårsaften 1961 startet Telefís Éireann (Televisjon Irland) med faste sendinger. Dette var halvannet år etter norske NRK Fjernsynet, som også var sent ute i europeisk sammenheng.
Fjernsynets kommende inntog førte til endringer i organiseringen av Radio Éireann. En ny kringkastingslov trådte i kraft 1. juni 1960 og opprettet et nytt selvstendig kringkastingsselskap uavhengig av regjeringen og postdepartmentet. Det nye selskapet fikk også navnet Radio Éireann, og den eksisterende radiotjenesten Radio Éireann ble overført til det nye selskapet. Fjernsynet Telefís Éireann ble en egen avdeling.I 1966 ble selskapets offisielle navn endret fra Radio Éireann til Radio Telefís Éireann, forkortet RTÉ. En ny kringkastingslov i 2009 endret navnet til dagens Raidió Teilifís Éireann, som er i henhold til korrekt irsk rettskriving.


== Kanaltilbud ==


=== Fjernsyn ===
RTÉ One – startet 31. desember 1961. Landets allmennkanal som henvender seg til et bredt publikum med nyheter, idrett, serier og underholdning.
RTÉ2 – startet 2. november 1978. Retter seg mot et yngre publikum og sender idrettsprogrammer samt irske og utenlandske dramaserier, komedieserier og filmer.
RTÉ News Now – lansert 12. juni 2008. 24-timers nyhetskanal.
RTÉjr – lansert 27. mai 2011. Barnekanal med programmer for barn og unge. På kvelden endrer kanalen navn til RTÉ One +1 og sender RTÉ One med én times forsinkelse.


=== Radio ===

RTÉ driver ti radiokanaler som er tilgjengelige via landets digitale bakkenett.

RTÉ Radio 1 – landets eldste kanal med røtter tilbake til 1926. Henvender seg til et bredt publikum og sender prateprogrammer, musikk og nyheter.
RTÉ 2fm – sender moderne populærmusikk, retter seg mot et yngre publikum.
RTÉ lyric fm – sender klassisk og tradisjonell musikk.
RTÉ Raidió na Gaeltachta – irskspråklig kanal som sender prateprogrammer og irsk musikk.
RTÉ 2XM – kanal som sender alternativ musikk.
RTÉ Chill – avslappende musikk, hovedsakelig på kveldstid og netter.
RTÉ Gold – historisk kanal som sender programmer fra det irske radioarkivet
RTÉ Junior – barneprogrammer. Sender på dagtid fra 07.00 til 21.00
RTÉ Pulse – elektronisk musikk.
RTÉ Radio 1 Extra – dybdekanal som sender dyptgående analyser, taler og debatter.


== Avdelinger ==
RTÉ består av flere divisjoner:

RTÉ Television – driver fjernsynsproduksjon og RTÉs tv-kanaler
RTÉ Radio – driver radioproduksjon og RTÉs radiokanaler
RTÉ News and Current Affairs – RTÉs nyhetsdivisjon. Produserer nyheter for radio, fjernsyn og nye medier
RTÉ Performing Groups – er divisjonen for musikkproduksjon og utøvende kunst. Fem kor og orkestre er underlagt denne divisjonen:RTÉ National Symphony Orchestra (nasjonalt symfoniorkester)
RTÉ Concert Orchestra (konsert- og underholdningsorkester)
RTÉ Philharmonic Choir (filharmonisk kor)
RTÉ Cór na nÓg (barnekor)
RTÉ Vanbrugh Quartet (kammerkvartett bestående av strykeinstrumenter)RTÉ Digital – har ansvaret for RTÉ digitale tjenster som nettportalen rte.ie
Corporate HQ – hovedkontoret og øverste ledelse
Central Shared Services – fellestjeneste som har ansvaret for å fordele utstyr og tjenester samt lønn og administrasjon for RTÉ


== Referanser ==


== Eksterne lenker ==
Offisielt nettsted 
(en) Raidió Teilifís Éireann – kategori av bilder, video eller lyd på Commons